Vuelta a España
Vuelta a España (Spanien Rundt) er et årligt landevejsløb for professionelle cykelryttere gennem Spanien.
Vueltaen er en af cykelsportens tre Grand Tours. Løbet blev kørt første gang i 1935 og er kørt hvert år siden 1955. Frem til 1995 blev det kørt om foråret før Giro d’Italia, men siden er det kørt om efteråret efter Tour de France.
Den mest vindende i løbet er spanske Roberto Heras (f. 1974), der har vundet fire gange, men dog fået frataget sejren i 2005 pga. doping. Schweiziske Tony Rominger (f. 1961), spanske Alberto Contador og slovenske Primož Roglič (f. 1989) er noteret for tre sejre. Rytteren, der har vundet flest etaper i Vueltaen, er spanske Delio Rodriguez (1916-1994) med 39 af slagsen.
To danskere har kørt i Vueltaens førertrøje. Lars Michaelsen (f. 1969) gjorde det i 1997 og Jakob Fuglsang i 2011. Bedste danske resultat i klassementet er Jørgen Marcussens (f. 1950) fjerdeplads i 1981. Kim Andersen (f. 1958) blev i 1981 den første dansker, der vandt en etape i løbet. Magnus Cort har den danske rekord med seks etapesejre i det spanske etapeløb. 13 forskellige danskere har vundet en etape i løbet. Mads Pedersen vandt i 2022 pointkonkurrencen i Vueltaen og blev den første dansker, der gjorde dette i en Grand Tour.